Peste 3000 de oameni au mărșăluit din Piața Victoriei către Piața Universității și apoi la Palatul Regal, unde au fost citite numele celor morți la Revoluția din 89

Aproximativ 200 de persoane s-au adunat în jurul orei 16.00 în Piața Victoriei la evenimentul de comemorare a victimelor Revoluției. Manifestanții au adus pancarte cu lozinci în memoria victimelor din decembrie 89. În jurul orei 17.15 oamenii au plecat în marș spre Piața Universității, numărul manifestanților a crescut progresiv iar în jurul orei 18, numărul acestora a ajuns la câteva mii.

20.30 Evenimentul s-a încheiat.

19.25 Manifestanții țin un moment de reculegere în fața Palatului Regal. Sunt citite numele celor care au căzut în Decembrie 89. Potrivit Agerpres, printre cei prezenţi în Piaţa Revoluţiei s-au numărat filosoful Mihai Şora şi actriţa Oana Pellea, aceasta din urmă citind o parte dintre listele cu numele eroilor. Pagini cu numele, vârsta la data morţii, locul în care au fost ucişi şi ocupaţia au fost legate de gardul Muzeului Naţional de Artă – fostul Palat Regal, lângă ele fiind puse candele aprinse.

19.00 Manifestanții au pornit în marș spre Piața Revoluției, urmează o nou oprire la Sala Dales.

18.42 În Piața Universității se ține un moment de reculegere în memoria victimelor evenimentelor din 1989.

18.35 Coloana a ajuns în Piața Universității, sunt peste 4000 de oameni. Piața este blocată.

18.20 Pe bulevardul Magheru, manifestanții strigă ”Europa!”, Jandarmeria apără hoția!” și ”Nu vrem să fim conduși de hoți!”

18.00 Bulevardul Magheru este complet blocat de coloana de manifestanți, sunt acum mult peste 2000 de oameni. Se strigă ”Nu vrem să fim conduși de hoți” si ”România cere, fără grațiere!”

17.40 Se strigă Iliescu, după Vișinescu, Jos comuniștii și Europa!

17.30. Coloana ajunge aproape de Piața Romană. Numărul manifestanților a crescut la peste 2000. Se strigă ”Jos comunismul”, ”Timișoara”, ”Libertate te iubim, ori învingem ori murim”, ”Păcat, păcat de sângele vărsat!” și ”Jandarmeria apără hoția!”. Numărul jandarmilor a crescut și el. Se strigă ”PSD ciuma roșie!”

17.15 Sunt circa 800 de oameni în Piața Victoriei. Aceștia tocmai pleacă în marș spre Piața Universității. Acolo vor ține discursuri în memoria victimelor din 89 mai multe personalități ale vieții publice din România. Aceștia vor citi lista celor aproape 1200 de morți la Revoluție.

17.00 Sunt cel puțin 400 de manifestanți acum în Piață. Nu se scandează, oamenii discută între ei. Sunt puțini jandarmi și forțe de ordine.

16.45 Numărul manifestanților a crescut puțin, dar nu sunt mai mult de 300.

16.30 Câteva zeci de persoane sunt acum în Piața Victoriei. Sunt maxim 150 – 200 de manifestanți.

Trei organizații civice, Rezistența, Corupția Ucide și Inițiativa România anunță pe Facebook organizarea unui protest sâmbătă, 22 decembrie, în Piața Victoriei, începând cu ora 16.00, urmat de un marș al tăcerii către universitate. Organizatorii îl prezintă ca un eveniment de comemorare a victimelor Revoluției: ”1116 morți pentru libertate și dreptate. Ei nu au murit pentru grațierea infractorilor”. La ora publicării articolului, 1700 de oameni și-au anunțat participarea și alți 6500 s-au declarat interesați.

Redăm mai jos postarea organizatorilor pe Facebook

”Decembrie 1989. 1116 de oameni au murit pentru libertate. Nu au murit pentru amnistia și grațierea ticăloșilor. Au murit pentru DREPTATE și pentru LIBERTATE. Acum, la mai puțin de 29 de ani, lupta lor riscă să fie în zadar. Libertatea și dreptatea sunt în pericol. Pe 22 Decembrie 2018 le vom onora sacrificiul. Și vom spune ca și EI:

NU VREM ÎNTUNERIC!

VREM DEMOCRAȚIE!

VREM LIBERTATE!

Rugăminte: Veniți fiecare cu câte o candelă. Ne vom strânge la ora 16:00 în Piața Victoriei, iar la ora 17:00 vom pleca în marș spre Piața Universității pentru a aprinde candele și pentru a citi numele fiecărui erou. EI au crezut în libertate în cele mai negre vremuri ale României. Voi credeți?”